[pic] | EURÓPAI BIZOTTSÁG |

Brüsszel, 2011.2.24.

COM(2011) 90 végleges

2008/0142 (COD)

A BIZOTTSÁG VÉLEMÉNYE az Európai Unió működéséről szóló szerződés 294. cikke (7) bekezdésének c) pontja alapján, a Tanács alábbi javaslattal kapcsolatban kialakított, első olvasatban elfogadott álláspontjának európai parlamenti módosításairól:

AZ EURÓPAI PARLAMENT ÉS A TANÁCS IRÁNYELVE a határokon átnyúló egészségügyi ellátásra vonatkozó betegjogok érvényesítéséről

2008/0142 (COD)

A BIZOTTSÁG VÉLEMÉNYE az Európai Unió működéséről szóló szerződés 294. cikke (7) bekezdésének c) pontja alapján, a Tanács alábbi javaslattal kapcsolatban kialakított, első olvasatban elfogadott álláspontjának európai parlamenti módosításairól:

AZ EURÓPAI PARLAMENT ÉS A TANÁCS IRÁNYELVE a határokon átnyúló egészségügyi ellátásra vonatkozó betegjogok érvényesítéséről

1. Bevezetés

Az Európai Unió működéséről szóló szerződés (EUMSZ) 294. cikke (7) bekezdésének c) pontja előírja, hogy a Bizottság nyilvánítson véleményt az Európai Parlament által második olvasatban javasolt módosításokról. A Parlament által javasolt módosításokról a Bizottság véleménye a következő:

2. Előzmények

A javaslatnak az Európai Parlamenthez, illetve a Tanácshoz történő továbbításának időpontja (COM(2008) 414 végleges – 2008/0142(COD) dokumentum): | 2008. július 2. |

Az Európai Gazdasági és Szociális Bizottság véleményének időpontja: | 2008. december 4. |

A Régiók Bizottsága véleményének időpontja: | 2009. február 12. |

Az Európai Parlament álláspontjának időpontja (első olvasat): | 2009. április 23. |

A módosított javaslat továbbításának időpontja: | nem volt |

A politikai megállapodás időpontja: | 2010. június 8. |

A Tanács álláspontja elfogadásának időpontja: | 2010. szeptember 13. |

Az Európai Parlament álláspontjának időpontja (második olvasat): | 2011. január 19. |

3. A javaslat célja

Az javasolt irányelv általános célkitűzése, hogy egyértelmű és koherens keretet hozzon létre az EU-n belül az egészségügyi ellátás költségeinek visszatérítésére azokban az esetekben, amikor az ellátást a biztosítás helye szerinti országtól eltérő tagállamban nyújtják (határokon átnyúló egészségügyi ellátás). A javaslat a Bíróság ítélkezési gyakorlatát követi, amely megerősítette, hogy a biztosított betegek – a 883/2004/EK és a 987/2009/EK rendelet által biztosított, a tervezett gyógykezelés más tagállamban történő igénybevételéhez való jogtól függetlenül – az EUMSZ 56. cikke alapján szabadon vehetnek igénybe egészségügyi ellátást egy másik tagállamban.

E célkitűzés elérése érdekében a javaslat a következő három fő területre épül: (1) garanciák, amelyek lehetővé teszik, hogy a betegek biztonságos és magas színvonalú egészségügyi ellátásban részesüljenek, (2) szabályok, amelyek pontosítják a határokon átnyúló egészségügyi ellátás költségeinek visszatérítésére vonatkozó jogokat, (3) uniós szintű egészségügyi együttműködés az orvosi rendelvények elismerése, az európai referenciahálózatok, az egészségügyi technológiák értékelése és az e-egészségügy (eHealth) terén.

4. A bizottság véleménye az Európai Parlament módosításairól

Az Európai Parlament második olvasatban olyan egységes szerkezetbe foglalt szöveget szavazott meg, amely számos ponton módosítja a Tanács első olvasatban elfogadott álláspontját. A szöveg a Parlament, a Tanács és a Bizottság közötti tárgyalások eredménye. A legtöbb módosítás összhangban áll a Bizottság eredeti javaslatával, így egy általános kompromisszumra tekintettel elfogadható.

A Bizottság ezért elfogadja a Parlament által megszavazott valamennyi módosítást.